Rådets forordning (EF) nr. 2131/2001

af 29. oktober 2001

om afslutning af den fornyede undersøgelse af forordning (EF) nr. 2474/93 om indførelse af en endelig antidumpingtold på importen til Fællesskabet af cykler med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), særlig artikel 11, stk. 3,

under henvisning til forslag fra Kommissionen, forelagt efter høring af Det Rådgivende Udvalg, og

ud fra følgende betragtninger:

A. PROCEDURE

(1) Ved forordning (EØF) nr. 2474/93(2) indførte Rådet endelig antidumpingtold på importen af cykler med oprindelse i Folkerepublikken Kina, der i øjeblikket tariferes under KN-kode 8712 00 10, 8712 00 30 og 8712 00 80. I henhold til artikel 13 i forordning (EF) nr. 384/96 ("grundforordningen") blev disse foranstaltninger udvidet til importen af visse dele til cykler med oprindelse i Kina ved forordning (EF) nr. 71/97(3). Denne endelige told blev opretholdt efter en fornyet undersøgelse i henhold til artikel 11, stk. 2, i Rådets forordning (EF) nr. 1524/2000(4).

(2) I løbet af udløbsundersøgelsen, der førte til en fornyelse af foranstaltningerne, modtog Kommissionen anmodninger om indledning af en fornyet undersøgelse i henhold til artikel 11, stk. 3, i grundforordningen, nemlig fra følgende fire kinesiske selskaber: Giant China Co. Ltd, Viva Guangzhou Bicycle Corporation Ltd, Merida Industry Co.Ltd. og Kenton Bicycle Group Ltd. Disse selskaber ("ansøgerne") hævdede, at de eksisterende foranstaltninger ikke længere var nødvendige for at afhjælpe dumping, da de nu opererede på markedsøkonomiske vilkår, og da omstændighederne havde ændret sig væsentligt med hensyn til den tidligere konstaterede dumping.

(3) Ved en meddelelse offentliggjort i De Europæiske Fællesskabers Tidende(5) indledte Kommissionen en fornyet undersøgelse af de ovennævnte foranstaltninger, der var begrænset til en undersøgelse af dumping for så vidt angik ansøgerne.

(4) Kommissionen underrettede officielt de pågældende selskaber og myndighederne i Folkerepublikken Kina om indledningen af undersøgelsen. Der blev sendt spørgeskemaer til de fire ansøgere. Alle interesserede parter blev opfordret til at tilkendegive deres synspunkter skriftligt og til at anmode om at blive hørt mundtligt inden for den frist, der var fastsat i indledningsmeddelelsen, hvis de ønskede dette.

(5) Alle fire ansøgere indgav anmodninger om markedsøkonomisk status eller individuel behandling.

B. TILBAGETRÆKNING AF ANMODNINGER

(6) Alle fire ansøgere trak efterfølgende deres anmodninger om en fornyet undersøgelse tilbage. Et selskab gjorde dette i november 2000, før dets anmodning om markedsøkonomisk status eller individuel behandling var blevet behandlet. To andre selskaber trak deres anmodninger tilbage i maj 2001, efter at Kommissionen havde kontrolleret oplysningerne i deres ansøgning om markedsøkonomisk status eller individuel behandling, og efter at Kommissionen havde meddelt, at den påtænkte at afvise kravet om markedsøkonomisk status. Denne meddelelse fandt sted før kontrollen af selskabernes besvarelse af spørgeskemaerne.

(7) For så vidt angår det fjerde selskab fandt Kommissionen, at dette selskab ikke havde foretaget eksport i undersøgelsesperioden (september 1999 til august 2000). Selskabet besluttede at trække sin anmodning om en fornyet undersøgelse tilbage i august 2001.

C. AFSLUTNING

(8) Da alle fire ansøgere har trukket deres anmodninger om en fornyet undersøgelse tilbage, finder Rådet det hensigtsmæssigt, at den fornyede undersøgelse afsluttes -

UDSTEDT FØLGENDE FORORDNING:

Artikel 1

Interimsundersøgelsen af Rådets forordning (EF) nr. 1524/2000 om importen af cykler med oprindelse i Folkerepublikken Kina afsluttes.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 29. oktober 2001.

På Rådets vegne

L. Michel

Formand

(1) EFT L 56 af 6.3.1996, s. 1. Senest ændret ved forordning (EF) nr. 2238/2000 (EFT L 257 af 11.10.2000, s. 2).

(2) EFT L 228 af 9.9.1993, s. 1.

(3) EFT L 16 af 18.1.1997, s. 55.

(4) EFT L 175 af 14.7.2000, s. 39.

(5) EFT C 278 af 30.9.2000, s. 28.